PROJEKTS

Uz 30.07.2019. Nr. 1-8/14

**Latvijas Republikas tiesībsargam**

*Par vecuma pensijas minimālo apmēru*

Ministru kabinets ir izskatījis Latvijas Republikas tiesībsarga 2019.gada 30.jūlija vēstuli Nr.1-8/14 par Ministru kabineta 2011.gada 5.decembra noteikumu Nr.924 “Noteikumi par vecuma pensijas minimālo apmēru” (turpmāk – Noteikumi Nr.924) 2.punkta atbilstību Latvijas Republikas Satversmes 1.pantam, 91.panta pirmajam teikumam un 109.pantam. Vēstulē tiek aicināts valdībai līdz 2019.gada 1.oktobrim novērst konstatētos trūkumus un noteikt vecuma pensijas minimālo apmēru atbilstoši Satversmei.

Ministru kabinets piekrīt vēstulē norādītajam, ka Noteikumu Nr.924 2.punktā noteiktais vecuma pensijas minimālais apmērs, kas ir atkarīgs no valsts sociālā nodrošinājuma pabalsta apmēra, šodienas situācijā ir pārāk zems un to ir nepieciešams pārskatīt atbilstoši valsts budžeta iespējām.

Informējam, ka 2019. gada 13.augustā Ministru kabineta sēdē tika izskatīts un konceptuāli atbalstīts Labklājības ministrijas sagatavotais politikas plānošanas dokumenta projekts “Plāns minimālo ienākumu līmeņa pilnveidošanai 2020.-2021.gadam” (turpmāk – Plāns)[[1]](#footnote-1). Plānā iekļautie pasākumi paredz atbalsta fokusa saglabāšanu uz iedzīvotājiem ar zemiem ienākumiem un nabadzības un sociālās atstumtības riskam visvairāk pakļautajām iedzīvotāju grupām, t.sk. pensijas vecuma iedzīvotājiem, vecuma pensijas minimālos apmērus nosakot kontekstā (procentuālā apmērā) ar mājsaimniecību rīcībā esošo ienākumu mediānu vienam ekvivalentajam patērētājam[[2]](#footnote-2).

Tomēr ierobežotā finansējuma dēļ Plānā noteiktos pasākumus nevar īstenot pilnā apmērā. 2020.gada budžeta veidošanas procesā ir izvirzīta iniciatīva minimālās vecuma pensijas aprēķina bāzi paaugstināt no līdzšinējiem 64,03 euro līdz 80 euro, savukārt personām ar invaliditāti no bērnības minimālās vecuma aprēķina bāzi paaugstināt no līdzšinējiem 106,72 euro līdz 122,69 euro. Palielinot minimālo pensiju aprēķinu bāzi līdz iepriekš minētajiem apmēriem, tiks veicināta nabadzības un sociālās atstumtības riska mazināšana pensijas vecuma cilvēku vidū. Lai nodrošinātu attiecīgās normas ieviešanu, Labklājības ministrijai līdz 2019.gada 25.septembrim jāsagatavo un jāiesniedz Ministru kabinetā budžetu pavadošos likumprojektus (budžeta likumprojektu pakete), attiecīgi sagatavot grozījumus likumā “Par valsts pensijām”.

Atzīmējam, ka vecuma pensijas minimālā apmēra pārskatīšana, nosakot visiem vienādu apmēru par vienu apdrošināšanas stāža gadu, un vienlaikus, lai apmērs būtu pietiekošs arī tiem, kuriem apdrošināšanas stāžs ir mazs, pirmkārt, prasītu ievērojamus finanšu līdzekļus, otrkārt, neveicinātu motivāciju cilvēkiem veikt sociālās apdrošināšanas iemaksas no visiem ienākumiem, veidojot lielu negatīvu ietekmi uz valsts speciālo budžetu, kā rezultātā radot reālu draudu valsts pensiju sistēmas ilgtspējai. Turklāt tā būtu netaisnīga gan pret tiem pensiju saņēmējiem, gan esošiem sociālās apdrošināšanas iemaksu veicējiem, kuri, godprātīgi maksājot sociālās apdrošināšanas iemaksas, paši būs/ir sev nopelnījuši pensiju. Līdz ar to tiktu veicināta, pie tam bez finansiāla nodrošinājuma tagad un nākotnē, nepārdomāta pāreja no uz iemaksām balstītas pensiju shēmas uz apdrošināšanas stāža garantēto pensiju shēmu, kur par vienu apdrošināšanas stāža gadu tiek garantēta konkrēta summa, neatkarīgi no tā, vai sociālās apdrošināšanas iemaksas ir veiktas no viena *euro*, vai no 430 un vairāk *euro* mēnesī.

Attiecībā uz Latvijas Republikas tiesībsarga vēstulē norādīto, ka pastāvošā sociālās apdrošināšanas sistēma pieļauj veikt sociālās apdrošināšanas iemaksas no ienākumiem, kas pat nesasniedz valstī noteikto minimālo darba algu, informējam, ka Ministru kabinets turpinās strādāt, lai realizētu Ministru kabineta 2019.gada 7.maija rīkojumā Nr.210 „Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 7.1.punktā doto uzdevumu, un veiks izvērtējumu par sociālās apdrošināšanas sistēmas finansēšanas turpmāko attīstību.

Ministru prezidents A.K. Kariņš

Iesniedzējs:

labklājības ministre R.Petraviča

1. Plāns apstiprināts ar 2019. gada 22. augusta Ministru kabineta rīkojumu Nr. 408 "Par Plānu minimālo ienākumu atbalsta sistēmas pilnveidošanai 2020.–2021. gadam" (prot. Nr. 34 44. §). [↑](#footnote-ref-1)
2. Pēc CSP sniegtajiem datiem mediāna 2017. gadā bija 494,05 *euro.* [↑](#footnote-ref-2)